Liikenne- ja viestintäministeriö

Lausuntopyyntö LVM/892/03/2019

# ICAO:n Pekingin yleissopimuksen, Pekingin pöytäkirjan ja Montrealin pöytäkirjan kansallinen voimaansaattaminen; sisäministeriön lausunto

Liikenne- ja viestintäministeriö on pyytänyt sisäministeriöltä lausuntoa koskien ICAO:n Pekingin yleissopimuksen, Pekingin pöytäkirjan ja Montrealin pöytäkirjan kansallisen voimaansaattamisen tarvetta ja tapaa. Lausuntonaan sisäministeriö toteaa seuraavaa.

Kansainvälinen lentoliikenne on merkittävä rikollisten sekä laittomien aineiden ja tavaroiden liikkumismuoto. Lisäksi kansainvälinen lentoliikenne on myös vakavien rikosten tekoväline tai kohde. Tämän vuoksi rikosvastuun toteuttamisen näkökulmasta valtioiden sitoutuminen yhtenäisiin määritelmiin tekojen lainvastaisuudesta, valtioiden velvoitteet niistä rankaisemiseen ja yhteistyöprosessit rikosepäilyjen selvittämiseksi ovat olennaisia.

Rikosten torjunnassa Suomen poliisin strategisena tavoitteena on erityisesti vakavan ja kansainvälisen järjestäytyneen rikollisuuden torjuminen. Tästä näkökulmasta on johdonmukaista ja kannatettavaa, että Suomi sitoutuisi siviili-ilmailua koskeviin kansainvälisiin instrumentteihin, joiden tavoitteena on rikosvastuun toteuttamisen tehostaminen tai yhteistyö- ja vastuumekanismien selkiyttäminen. Sopimusten mahdollisesta voimaansaattamisesta aiheutuvia muutoksia esimerkiksi sisäministeriön hallinnonalan resursseihin tulee arvioida tarkemmin, jos sopimuksiin sitoutumisen suhteen edetään. Myös muut mahdolliset vaikutukset hallinnonalan käytäntöihin sopimusten mahdollisesta voimaansaattamisesta tulee arvioida erikseen. Sisäministeriö on kuullut asiassa Poliisihallitusta.

Kansliapäällikön sijaisena,
ylijohtaja Jorma Vuorio

Erikoissuunnittelija Aino Tuovinen

|  |  |
| --- | --- |
|  |  |
|  |  |
|  | Ministeri OhisaloKansliapäällikkö SalmiValtiosihteeri ParviainenSisäministerin erityisavustajatSM/POSM/PEOSM/RO |